Veel uudiseid Foghi valimisest. Norra välisminister Gahr Støre ütles eile õhtul Norra pressile esinedes, et uus NATO peasekretär  mõistab norra keelt. Arvestades norra ja taani keele sarnasust, siis pole väga keeruline arvata, mida välisminister sellega mõtles.    Põnevaks on olukord läinud aga Poolas. JP vahendab Rzeczpospolitat, mis avaldas täna ühe Poola valitsuse allika, mille kohaselt toetab Poola MacKayd. "Ta on noor, intelligentne, dünaamiline ja uuendusmeelne," kirjutab Poola leht. Poola on viidanud tänu Muhammedi pildiskandaalile Foghi võimalikule "probleemsusele" Afganistani küsimuses.    Pildiskandaal on juba  tuliseks teemaks saanud Türgis, kus AKP üks liikmeist - Suat Kiniklioglu - ütles hiljuti, et mees, kes ei austa meie religioosset usku ega meie pühasid väärtusi, ei ole meile vastuvõetav. Well... Samad sõnad, mille eest hiljuti hoiatasin. AKP puhul on probleem aga see, et osade vaatlejate sõnul tahab AKP Muhammedi pildiskandaali lihtsalt sisepoliitiliseks kaardiks teha, sest 29.märtsil on Türgis kohalikud valimised.    Kuigi sisepoliitilises kaardis on tõetera olemas, ei ole Türgi kindlasti ka  ilma valimisteta rahul Foghi peasekretäriks saamisel. Türgi roll on aga oluline. Järgmise kuu alguses tulevad Pakistani ja Afganistani presidendid Ankarasse Afganistani probleemi arutama. 5.-7. Aprillil läheb Obama visiidile Türkki. Türgi osaluseta jäävad NATO kombitsad ükskõik kus islamimaailmas väga lühikeseks.    Eesti pole enda seisukohta öelnud ning jätab kõik lahtiseks. Võibolla tahetakse olla kindlad, kas Sikorski on mängust väljas ning siis valida Fogh. Praegustes arengutes ei tule Eestile  väga kasuks, kui avalikult öeldakse välja Foghi nimi. Või MacKay. Poola on alati Eestit toetanud ning täpselt samaga jätkas president Kaczynski hiljutises IHT intervjuus. See on meie jaoks väga oluline, sest realpoliitilises maailmas kannatavad kõige rohkem just väikeriigid. Ühe suure toetus on oluline. Ei tea, kas võib Sikorski kaart mängida Eesti vaikimises rolli või mitte, kuid nii see mulle esialgu tundub.    Leedu välisministeeriumist on tulnud diplomaatiline vastus, mille kohaselt on Fogh hea  kandidaat peasekretäri kohale. JP tõlgendab seda kui positiivset suhtumist Foghi.